Peter Skaarup (DF), 2010-05-04:
Men man kan sige, at det, som Dansk Folkeparti gerne ville opnå med debatten, har vi ikke opnået; det var at få et flertal her i Folketinget til at indse, at det er og vil være en god idé at have en national grænsekontrol.
Hvis jeg sådan skal samle lidt op på det, vil jeg sige, at vi jo, før vi havde debatten i dag, måske troede, at vi havde nogle meget sikre støtter, i hvert fald hos Socialdemokraterne.
Sidste år ved cirka den her tid var det jo i hvert fald sådan, at Socialdemokraterne sådan lidt overraskende gik ud og sagde – der var godt nok europaparlamentsvalgkamp; jeg ved ikke, om det kan have spillet en rolle – at det nu var vigtigt, at vi fik en permanent grænsekontrol, og at man kunne se nogle meget store fordele ved det, bl.a. for at forhindre narkotikakriminalitet, men også for at stoppe våbenimport.
Det holder ikke længere.
Vi har her i dag fået konstateret, at Socialdemokraterne er løbet fra det og ikke længere ønsker den grænsekontrol.
Og det er jo egentlig ærgerligt, at det kun holdt til europaparlamentsvalgkampen og ikke længere.
Så er der nogle, der under debatten har villet sige, at Dansk Folkeparti mistænkeliggør østeuropæere, rumænere eller andre.
Det ligger os meget fjernt.
Vi er grundlæggende af den opfattelse, at det selvfølgelig er sådan, at der er mange fredelige østeuropæere, der arbejder i Danmark og er turister i Danmark.
Ligesom danskere tager til udlandet, tager østeuropæere selvfølgelig også til Danmark og andre steder i verden, og mange er lovlydige.
Men når vi kigger på tallene og knivskarpt fokuserer på, hvem det f.eks. er, der begår mange indbrud, hvem det er, der begår megen kriminalitet, tyverier, ja, så kan vi ikke undgå at se, at der er en situation, hvor østeuropæere står klart i statistikken, og hvor udlændinge i det hele taget står meget klart i statistikken.
Politiet har jo i Politiken her den 6. marts fortalt os, at det f.eks. er rumænere, der i dag sidder på omkring en tredjedel af gadeprostitutionen i København, og man har lige haft et antal sager, der relaterede sig til rumænere, der var bagmænd for gadeprostitutionen.
Så det er en kendsgerning, at der i det, vi gerne vil til livs, altså kriminalitet i Danmark, er en overrepræsentation af udlændinge i statistikerne, og det er vi selvfølgelig nødt til at forholde os til; anderledes kan det ikke være.
Så er der nogle, der under debatten har sagt: Hvorfor går Dansk Folkeparti ikke bare ud og får nogle flere toldere eller nogle flere redskaber for toldvæsenet og politiet?
Jamen det gør vi også.
Vi forsøger af al magt, når vi kan komme igennem med tingene, bl.a. i forbindelse med finanslove, at pege på, at der er en udfordring her.
Derfor blev der jo også på finansloven her for 2010 afsat flere midler på det her område.
Der blev sikret flere narkohunde, der blev sikret en ekstra containerscanner osv. osv.
Men det, vi peger på under debatten, er jo: Hvorfor ikke tage skridtet fuldt ud, som f.eks. svenskerne har gjort, og lave en permanent grænsekontrol ved hjælp af toldere, f.eks. på den dansk-svenske grænse, men også på den dansk-tyske grænse?
Og er det så farligt og besværligt?
Nej, det er det da ikke.
Hvis man tager færgen fra Helsingør til Helsingborg, så vil man se, at der står en svensk tolder og tager imod og lige vurderer, om der er behov for at vifte den her bil ind til et ekstra tjek, ligesom vi kendte det fra de gode, gamle dage ved den dansk-tyske grænse.
Det er ikke besværligt, det er ikke noget, der vil koste det danske samfund milliarder af kroner, at vi har en lille kontrol på den her måde.
Som der var en ordfører, der var inde på under debatten, skulle det åbenbart koste os rigtig meget, hvis vi genindførte sådan en kontrol.
Det kan jeg overhovedet ikke se at det vil.
Dansk Folkeparti vil faktisk ikke ud af EU.
Og en af de forkerte måder er altså, at vi opfører os som duks og ikke vil gå til grænsen af det, som Schengenreglerne tillader.
Det er jo det, svenskerne gør.
De går til grænsen af det, Schengenreglerne tillader, og bruger artikel 30 i Schengenreglerne til at have den her nationale grænsekontrol, ligesom franskmændene i øvrigt har en undtagelse og har bevaret grænsekontrollen til Benelux-landene.
Jamen hvad er det for noget pjat?
Vi har i øjeblikket en bandekrig kørende, vi har i øjeblikket en udfordring, når det gælder import af ulovlige varer, af narkotika, af hash, af kat osv., så det er i øjeblikket, at der er et behov for den grænsekontrol.
I Dansk Folkeparti vil vi fortsat, uanset resultatet af debatten i dag, hvor vi ikke får flertal, arbejde for, at vi bruger Schengenreglerne til det maksimale, i håbet om – og det tror vi faktisk bliver tilfældet – at flertallet i Folketinget vil forstå, at det er en nødvendig beskyttelse af vores land, at vi har en ordentlig grænsekontrol. Forhandling